b'\n_START_ARTICLE_\nKu\xc5\xa1\xc4\x8darice\n_START_SECTION_\nOpis\n_START_PARAGRAPH_\nPosamezne vrste ku\xc5\xa1\xc4\x8daric imajo podobno obliko, vitko telo in dolg rep. Imajo raznolike vzorce in barve, celo v okviru iste vrste. Na glavah imajo ve\xc4\x8dje plo\xc5\xa1\xc4\x8dice, majhne in zrnate oblike na hrbtni strani, na trebu\xc5\xa1ni strani pa pravokotne. Ve\xc4\x8dina vrst je spolno dimorfnih, samci in samice imajo razli\xc4\x8dne vzorce._NEWLINE_Ve\xc4\x8dina vrst ima telo kraj\xc5\xa1e od 9\xc2\xa0cm (brez repa), \xc4\x8deprav najve\xc4\x8dja \xc5\xbeive\xc4\x8da ku\xc5\xa1\xc4\x8darica Gallotia stehlini dose\xc5\xbee 46\xc2\xa0cm. Nekatere izumrle vrste so bile \xc5\xa1e ve\xc4\x8dje. So ve\xc4\x8dinoma \xc5\xbeu\xc5\xbekojedi. Izjema je Meroles anchietae, ki se prehranjuje s semeni kar je primerna hrana za ku\xc5\xa1\xc4\x8darja, ki \xc5\xbeivi v Namibijski pu\xc5\xa1\xc4\x8davi.\n_START_SECTION_\nLuske\n_START_PARAGRAPH_\nPri vseh ku\xc5\xa1\xc4\x8daricah so luske razporejene v vrstah ena ob drugi ali pa se prekrivajo kot stre\xc5\xa1niki. Na zgornji strani glave imajo vedno 16 plo\xc5\xa1\xc4\x8dic. Po zna\xc4\x8dilni legi teh plo\xc5\xa1\xc4\x8dic se posamezne vrste ku\xc5\xa1\xc4\x8daric med seboj razlikujejo. Na trebu\xc5\xa1ni strani trupa je razporejenih po 6 \xc5\xa1irokih plo\xc5\xa1\xc4\x8dic v vsaki vrsti.\n_START_SECTION_\n\xc4\x8cutila\n_START_PARAGRAPH_\nKot vsi plazilci imajo ku\xc5\xa1\xc4\x8darice dobro razvite parne o\xc4\x8di z vekami. Za glavo imajo teman okrogel bobni\xc4\x8d, pod njim je srednje uho, skozi katerega je bobni\xc4\x8d preko slu\xc5\xa1ne ko\xc5\xa1\xc4\x8dice povezan z labirintom. Za vohanje imajo prav tako kot vsi ostali plazilci v bli\xc5\xbeini nosnic na trdem nebu pomo\xc5\xbeen Jacobsonov organ.\n_START_SECTION_\nPrebavila\n_START_PARAGRAPH_\nPlazilci imajo raztegljiv \xc5\xbeelodec in je pri ku\xc5\xa1\xc4\x8daricah postavljen vzdol\xc5\xbeno na os telesa. Imajo dobro razvita jetra in \xc5\xbelezo slinavko. \xc4\x8crevo se kon\xc4\x8da s kloako. Pri ka\xc4\x8dah in ku\xc5\xa1\xc4\x8darjih se se\xc4\x8dnina me\xc5\xa1a z vsebino kloake, tako nastane smrde\xc4\x8da snov.'